7 (luku)
7 (seitsemän) on luonnollinen luku. Luonnollisissa luvuissa seitsemää edeltää luku 6 ja seuraa luku 8.
Suomessa 1950-luvulla ensimmäistä kertaa käyttöön otettu poikkiviiva on Keskisuomalainen-lehden mukaan muualla Euroopassa harvinainen. Ajatuksen viivasta esitti jo 1900-luvun alussa kenraali Vilho Nenonen, joka piti sitä tärkeänä tykistölle.[1]
Vuoden 2004 opetussuunnitelmassa poikkiviiva poistettiin samalla, kun se poistettiin kirjaimista q ja z. Tämä kuitenkin aiheutti luvun sekoittumisen luvun 1 kanssa, mikä johti tulkintavaikeuksiin muun muassa vaaleissa ja ylioppilaskirjoituksissa. Kaikki kolme poikkiviivaa palautettiin opetussuunnitelmaan vuonna 2016.[2]
Esseetyylisessä tekstissä seitsemän kirjoitetaan yleensä kirjaimin[3].
7 on neljänneksi pienin alkuluku. Se on myös toiseksi pienin Mersennen alkuluku: 7 = 2 3 − 1 {\displaystyle 7=2^{3}-1} . Lisäksi 7 on toinen keskitetty kuusikulmioluku ja toiseksi pienin onnellinen luku.
Luku on jaollinen luvulla 7, mikäli jaettavan luvun ensimmäisten numeroiden muodostama luku, josta vähennetään viimeinen numero kerrottuna kahdella, on seitsemällä jaollinen. Esimerkiksi: luku 7 jakaa luvun 1512, koska 151 − (2 ∙ 2) = 147 ja 14 − (7 ∙ 2) = 0.
Monissa kulttuureissa seitsemän on pyhä luku, ja Raamatussakin siihen viitataan alituiseen.[4]
Typen järjestysluku alkuaineiden jaksollisessa järjestelmässä on 7. Happamuusarvo (pH-luku) 7 on neutraali. Luku 7 on ollut ja on kutsumerkkien numerotunnus Kuopion läänissä Viikossa on seitsemän päivää. Tavallisessa kuusitahkoisessa arpakuutiossa vastakkaisten tahkojen summa on 7. Suomessa lapsi aloittaa useimmiten koulunkäyntinsä sinä vuonna, kun hän täyttää 7 vuotta. Suomalaisessa kouluarvostelussa 7 on tyydyttävä arvosana. Lumikki-satuun kuuluvat erottamattomasti seitsemän kääpiötä. Antiikin Kreikassa nimettiin maailman seitsemän ihmettä. Kuolemansyntejä on seitsemän. Suomalais-ugrilaisilla kansoilla seitsemällä oli pyhä merkitys. Seitsemän on iankaikkisen täydellisyyden symboli, jota käytetään mystisenä taikalukuna. Raamatun Ilmestyskirjassa kerrotaan seitsemästä karitsasta, seitsemästä pasuunasta ja seitsemästä enkelistä, jotka tuovat kärsimystä maan päälle. Aleksis Kivi kirjoitti romaanin Seitsemän veljestä.